Σούζαν Λιμ (ζωολόγος)

Η Λη Χονγκ Σούζαν Λιμ  (στη μαλαϊκή γλώσσα Lee Hong Susan Lim, 14 Φεβρουαρίου 1952 – 2 Αυγούστου 2014), γνωστότερη απλώς ως Σούζαν Λιμ, ήταν Μαλαισιανή παρασιτολόγος που ειδικευόταν στα μονογένεα (Monogenea), μια ομοταξία παρασιτικών πλατυελμίνθων, σημαντικών παρασίτων σε ψάρια. Η Λιμ υπήρξε ο πρώτος (και μόνος μέχρι στιγμής) επιστήμονας από τη Μαλαισία που εκλέχθηκε ποτέ στη Διεθνή Επιτροπή Ζωολογικής Ονοματολογίας. Οι έρευνές της επικεντρώνονταν στα πεδία της ταξινομικής και της γεωγραφικής κατανομής, αν και στα τελευταία χρόνια της ασχολήθηκε με ευρύ φάσμα παρασιτολογικών θεμάτων.

 Ερευνητικό έργο 
Η Λιμ έχει θεωρηθεί η κορυφαία ειδικός για τα μονογένεα σε όλη τη νοτιοανατολική Ασία. Περιγράφοντας περισσότερα από 100 νέα είδη και αναταξινομώντας περισσότερα από 100 άλλα είδη, έγινε η έκτη παραγωγικότερη ερευνήτρια των μονογενέων (και η κορυφαία γυναίκα ερευνήτρια) όλων των εποχών. Είναι επίσης αξιοσημείωτη για το ότι περιέγραψε έναν εντελώς άγνωστο έως τότε μηχανισμό προσδέσεως αυτών των παρασίτων στους ξενιστές τους, που έχει τη μορφή δικτυωτών δομών, οι οποίες σχηματίζονται από εκκρίσεις από τον άπτορα μερικών ειδών.

 Σπουδές και σταδιοδρομία 
Η Σούζαν Λίμ γεννήθηκε στο Σερεμπάν του ομοσπονδιακού κρατιδίου Νέγκερι Σεμπιλάν της Μαλαισίας. Από το 1971 σπούδασε ζωολογία στο Μαλαϊκό Πανεπιστήμιο στην Κουάλα Λουμπούρ. Παρέμεινε στο ίδιο πανεπιστήμιο για μεταπτυχιακές σπουδές, εργαζόμενη ως βοηθός διδασκαλίας για να βιοπορίζεται. Η διδακτορική διατριβή τηςLim, L.H.S.: Distribution and Diversity of Monogeneans in Freshwater Fishes of Peninsular Malaysia, PhD Thesis, University of Malaysia, Δεκέμβριος 1987, υπό την επίβλεψη του καθηγητή Χοσέ Ι. Φουρτάδο, είχε ως θέμα τα μονογένεα παράσιτα των ψαριών στα σώματα γλυκού νερού της ηπειρωτικής Μαλαισίας και ολοκληρώθηκε το 1987. Το 1989 διορίσθηκε λέκτορας στο ίδιο Πανεπιστήμιο και το 2003 προάχθηκε σε καθηγήτρια α΄ βαθμίδας στο Ινστιτούτο Βιολογικών Επιστημών του ίδιου Πανεπιστημίου. Η Λιμ είχε πολλούς μεταπτυχιακούς φοιτητές και φοιτήτριες, και ισχυρές διεθνείς συνεργασίες με ειδικούς στον κλάδο της. Από το 2006 ήταν μέλος της Διεθνούς Επιτροπής Ζωολογικής Ονοματολογίας και από το 2009 μέλος της Μαλαισιανής Εταιρείας Παρασιτολογίας και Τροπικής Ιατρικής, δύο ιδιότητες που διετήρησε μέχρι τον θάνατό της.

 Προσωπική ζωή 
Η Σούζαν Λιμ παντρεύτηκε τον βοτανολόγο Τζωρτζ Λιου (George Liew) το 1979 και απέκτησαν μαζί δύο τέκνα. Η Λιμ πέθανε στο Πεταλίνγκ Τζάγια του Σελάνγκορ της Μαλαισίας μετά από μακρά «μάχη» με τον καρκίνο, σε ηλικία 62 ετών.

 Ονομάσθηκαν προς τιμή της 
Τα δύο γένη από μονογένεα Susanlimae (Boeger, Pariselle & Patella, 2015) και Susanlimocotyle (Soares, Domingues & Adriano, 2021) ονομάσθηκαν έτσι για «να αναγνωρίσουν το γεγονός ότι στη δρα. Λιμ οφείλεται κατά το πλείστον το μεγαλύτερο μέρος των γνώσεών μας σχετικώς με την ποικιλομορφία των Monogenea που παρασιτούν σε ασιατικά σιλουρόμορφα.» 

Επίσης, τα εξής είδη από την ίδια ομοταξία ονομάσθηκαν προς τιμή της Λιν:

 Calydiscoides limae, Justine & Brena, 2009
 Cornudiscoides susanae, Agrawal & Vishwakarma, 1996
 Dactylogyrus limae, Timofeeva, Gerasev & Gibson, 1996
 Dactylogyrus limleehongae Gusev, 1985
 Haliotrema susanae, Soo, 2019

Παραπομπές

 Εξωτερικοί σύνδεσμοι 
 Κατάλογος εργασιών ταξινομικής της Σ. Λιμ  στη ZooBank (ελλιπής)

Κατηγορία:Μαλαισιανοί επιστήμονες
Κατηγορία:Γυναίκες επιστήμονες
Κατηγορία:Παρασιτολογία